**Ο ρόλος του Διευθυντή σε μια σύγχρονη σχολική μονάδα**

***Γεώργιος Μπαρμπόπουλος***
Εκπαιδευτικός κλ. ΠΕ86 – Σ.Ε.Ε. 2ου ΠΕ.Κ.Ε.Σ. Ιονίων Νήσων

gbarb@sch.gr

**ΠΕΡΙΛΗΨΗ**

*Ο διευθυντής μιας σχολικής μονάδας επωμίζεται έργο απαιτητικό και σύνθετο, το οποίο παραδοσιακά παραπέμπει κυρίως στην εξασφάλιση της ομαλής σχολικής λειτουργίας, στην εφαρμογή της εκπαιδευτικής νομοθεσίας και του έργου του εκπαιδευτικού και διοικητικού προσωπικού. Στη σημερινή, όμως, ραγδαία αναπτυσσόμενη κοινωνία, το σχολείο καλείται να αποκτήσει νέο πρόσωπο και να καταστεί δυναμικό, καινοτόμο και ανοιχτό στη ζωή και την κοινωνία. Επομένως ο διευθυντής οφείλει α) να μη λειτουργεί ως απλός διεκπεραιωτής των υποθέσεων της σχολικής μονάδας όπου υπηρετεί, αλλά να έχει όραμα για αυτή, να θέτει στόχους για την αναβάθμισή της και να την οδηγεί στην εκπλήρωσή τους. Η στοχοθεσία και η αποτίμηση του έργου της σχολικής μονάδας, δεν αφορά μόνο τον διευθυντή αλλά προϋποθέτει συναίνεση και συνεργασία όλων των φορέων της σχολικής κοινότητας β)* *να είναι «καθοδηγητής»-εμψυχωτής των μελών της σχολικής κοινότητας και να αποβλέπει στη διαμόρφωση παιδαγωγικού κλίματος, που να διασφαλίζει τη δραστηριοποίησή τους, χωρίς εντάσεις και συγκρούσεις, σε ατμόσφαιρα συνεργασίας, αμοιβαίου σεβασμού και δημοκρατικού διαλόγου γ) να ακολουθεί το συναινετικό -συμμετοχικό μοντέλο λήψης αποφάσεων δ) να μεριμνά για τη δόμηση και σταθερή τήρηση κοινά αποδεκτών κανόνων δημοκρατικής συμπεριφοράς και οργάνωσης της σχολικής ζωής και να απαιτεί σεβασμό σε αυτούς από κάθε εμπλεκόμενο στην εκπαιδευτική διαδικασία ε) να μεριμνά ιδιαίτερα για την εξασφάλιση συνθηκών υγιεινής και ασφάλειας, καθώς και για την αισθητική του σχολικού χώρου και να επενδύει στην προστασία της περιουσίας του σχολείου και στη συνεχή βελτίωση της υλικοτεχνικής υποδομής.*

***Λέξεις κλειδιά:*** *στοχοθεσία, συναίνεση, συνεργασία, καθοδηγητής-εμψυχωτής, ανοικτό-δημοκρατικό σχολείο.*